b'\n_START_ARTICLE_\nJ\xc3\xb6rg Berger\n_START_SECTION_\nUra pelaajana\n_START_PARAGRAPH_\nBerger pelasi koko uransa ajan 1. FC Lokomotive Leipzigissa. H\xc3\xa4nen aikanaan seura oli parhaimmillaan DDR:n mestaruushopealla 1967. Eurokentill\xc3\xa4 Berger edusti joukkuetta mm. Messukaupunkien cupissa, jossa se eteni parhaimmillaan puoliv\xc3\xa4lieriin kaudella 1966/67. Berger lopetti pelaajauransa vuonna 1970 loukkaantumisen vuoksi.\n_START_SECTION_\nUra valmentajana\n_START_PARAGRAPH_\nBerger aloitti valmennusuransa Lokomotive Leipzigin organisaatiossa juniorien valmentajana 1970. Aikuisten tasolla Berger debytoi vuonna 1972 FC Carl Zeiss Jenan p\xc3\xa4\xc3\xa4valmentajana ja johdatti seuran komeasti DDR:n cupin mestariksi 1974. Liigassa Berger johdatti joukkueen kahdesti mestaruushopealle. Kahden Carl Zeississa vietetyn kauden j\xc3\xa4lkeen Berger siirtyi sarjanousija Hallescher SC Chemien per\xc3\xa4simeen ja luotsasi seuran parhaimmillaan DDR-Oberligassa kahdeksanneksi._NEWLINE_Vuonna 1976 Berger siirtyi DDR:n jalkapalloliiton palvelukseen ja luotsasi ensin kaksi vuotta alle 19-vuotiaita. H\xc3\xa4nest\xc3\xa4 tuli 1978 alle 21-vuotiaiden maajoukkuevalmentaja. Nuorten pelatessa vuonna 1979 Jugoslaviaa vastaan loikkasi Berger l\xc3\xa4nteen.  Saksan liittotasavallassa Berger jatkoi uraansa Stasin ep\xc3\xa4ilyjen ja uhkailujen varjossa.  H\xc3\xa4n valmensi SV Darmstadtia, Fortuna D\xc3\xbcsseldorfia ja KSV Hessen Kasselia, jonka kanssa h\xc3\xa4n oli l\xc3\xa4hell\xc3\xa4 nousua Bundesliigaan 1984 ja 1985. _NEWLINE_Suurimmat meriittins\xc3\xa4 Berger saavutti Eintracht Frankfurtissa luotsaten seuran Bundesliigassa kolmanneksi 1989/90. H\xc3\xa4n siirtyi Frankfurtista 1991 1. FC K\xc3\xb6lniin ja 1993 FC Schalkeen, jonka luotsasi kaudella 1995/96 Bundesliigassa kolmanneksi. H\xc3\xa4n sai potkut Schalkesta lokakuussa 1996, vain puolisen vuotta ennen seuran UEFA Cupin voittoa._NEWLINE_Schalke-pestins\xc3\xa4 j\xc3\xa4lkeen Berger valmensi FC Baselia ja Karlsruhea, kunnes lokakuussa 2001 siirtyi Alemannia Aachenin per\xc3\xa4simeen. H\xc3\xa4n johdatti 2. Bundesliigassa pelanneen seuran Saksan cupin finaaliin 2003/04, jossa SV Werder Bremen oli vahvempi maalein 3\xe2\x80\x932. Kun nousu p\xc3\xa4\xc3\xa4sarjaan j\xc3\xa4i haaveeksi, Berger sai j\xc3\xa4tt\xc3\xa4\xc3\xa4 teht\xc3\xa4v\xc3\xa4ns\xc3\xa4 kes\xc3\xa4kuussa 2004._NEWLINE_Alemannian j\xc3\xa4lkeen Berger jatkoi uraansa FC Hansa Rostockissa luotsaten seuraa marraskuusta 2004 elokuuhun 2005. Toukokuussa 2009 h\xc3\xa4n palasi valmennusteht\xc3\xa4viin pelastamaan DSC Arminia Bielefeldi\xc3\xa4 putoamiselta.  H\xc3\xa4n ei kuitenkaan onnistunut teht\xc3\xa4v\xc3\xa4ss\xc3\xa4\xc3\xa4n ja j\xc3\xa4tti paikkansa sopimuksen p\xc3\xa4\xc3\xa4tytty\xc3\xa4 kes\xc3\xa4kuun lopussa.\n_START_SECTION_\nSiviiliel\xc3\xa4m\xc3\xa4\n_START_PARAGRAPH_\nBerger oli kahdesti naimisissa ja h\xc3\xa4nell\xc3\xa4 oli kolme lasta, joista poika ensimm\xc3\xa4isest\xc3\xa4 avioliitosta. Vuonna 2002 h\xc3\xa4nell\xc3\xa4 todettiin paksusuolen sy\xc3\xb6p\xc3\xa4.  H\xc3\xa4nt\xc3\xa4 operoitiin kasvannaisten vuoksi uudelleen vuonna 2005  ja marraskuusta 2008 l\xc3\xa4htien joutui j\xc3\xa4lleen ottamaan kemoterapiahoitoja.  Berger menehtyi sy\xc3\xb6p\xc3\xa4\xc3\xa4n Duisburgissa 23. kes\xc3\xa4kuuta 2010.'